《游龙潭宿听水第二斋》
清代·何振岱

龙不蛰于潭，飞挂丛竹里。长吟不断云，更吐无尽水。

一白夹涧不，孤晶含石髓。竹身洗更绿，山气凝欲紫。

春深时雨足，龙意若有喜。长将翔雷霆，焉肯容鳣鲔。

夕照渡木梁，大风震楼几。万壑助之喧，百虫绝于耳。

众绿劈尺天，断崖若垣垝。月出水声中，不知雨既止。

岩居爱下弦，高咏过卅载。熟知易世游，孤光悲桑海。

无睡此徘徊，奇怀郁廦廆。栖鸟亦翻飞，影落众峰底。

平明穿竹去，掬水一漱齿。灵氛荡疏襟，闻声犹十里。

作者简介：何振岱（1867～1952）字梅生，号心与、觉庐、悦明，晚年自号梅叟，侯官县（今福建福州市区）人。师从名儒谢章铤，光绪二十三年举人，被江西布政使沈瑜庆聘为藩署文案。辛亥革命后在福州主纂《西湖志》兼《福建通志》。何振岱擅画能琴，书法融碑帖于一炉，功力深厚。诗作成就亦高，以其深微淡远、疏宕幽逸的诗歌美学在闽派中独树一帜，是“同光体”闽派的殿军人物。